text: इंग्लैंड के पूर्व सलामी बल्लेबाज ज्योफ्री बॉयकॉट ने भारतीय टीम की आलोचना करते हुए मेहमान टीम के बल्लेबाजी प्रदर्शन को 'अनुभवहीन, गैरजिम्मेदाराना और बेवकूफी के करीब' करार दिया है। बॉयकॉट ने 'डेली टेलीग्राफ' में अपने कालम में लिखा, 'अब तक भारतीय खिलाड़ियों ने स्वयं को और अपने समर्थकों को निराश किया है। बल्लेबाजी इतनी अनुभवहीन और गैरजिम्मेदाराना थी कि यह बेवकूफी के करीब थी। आउटस्विंग होती गेंदों पर ड्राइव खेलने की कल्पना भी नहीं की जा सकती।'